02019R2124 — SL — 01.01.2021 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B DELEGIRANA UREDBA KOMISIJE (EU) 2019/2124 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES (Besedilo velja za EGP) (UL L 321 12.12.2019, str. 73)

spremenjena z:









▼B

DELEGIRANA UREDBA KOMISIJE (EU) 2019/2124

z dne 10. oktobra 2019

o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES

(Besedilo velja za EGP)







POGLAVJE I

Predmet urejanja, področje uporabe in opredelitev pojmov

Člen 1

Predmet urejanja in področje uporabe

1. Ta uredba določa: (a) pravila, ki določajo, v katerih primerih in pod katerimi pogoji lahko pristojni organi mejne kontrolne točke odobrijo nadaljnji prevoz pošiljk naslednjih kategorij blaga do namembnega kraja v Uniji, preden so na voljo rezultati laboratorijskih analiz in testov, izvedenih v okviru fizičnih pregledov iz člena 49(1) Uredbe (EU) 2017/625: (i) rastlin, rastlinskih proizvodov in drugih predmetov s seznamov, določenih v skladu s členoma 72(1) in 74(1) Uredbe (EU) 2016/2031; (ii) rastlin, rastlinskih proizvodov in drugih predmetov, za katere se uporablja ukrep v nujnih primerih iz člena 47(1)(e) Uredbe (EU) 2017/625; (iii) živil in krme neživalskega izvora, za katere se uporabljajo ukrepi, določeni v aktih iz člena 47(1)(d), (e) in (f) Uredbe (EU) 2017/625; (b) pravila, ki določajo, v katerih primerih in pod katerimi pogoji se lahko identifikacijski pregledi in fizični pregledi živali, ki prispejo po zraku ali morju in nadaljujejo potovanje na istem prevoznem sredstvu, izvedejo na mejni kontrolni točki, ki ni mejna kontrolna točka prvega prispetja v Unijo; (c) posebna pravila za uradni nadzor na mejnih kontrolnih točkah nad prenesenimi pošiljkami živali in naslednjih kategorij blaga: (i) proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov; (ii) rastlin, rastlinskih proizvodov in drugih predmetov s seznamov, določenih v skladu s členoma 72(1) in 74(1) Uredbe (EU) 2016/2031; (iii) rastlin, rastlinskih proizvodov in drugih predmetov, za katere se uporablja ukrep v nujnih primerih, določen v skladu s členi Uredbe (EU) 2016/2031, navedenimi v členu 47(1)(e) Uredbe (EU) 2017/625; (iv) živil in krme neživalskega izvora, za katere se uporabljajo ukrepi ali akti iz člena 47(1)(d), (e) in (f) Uredbe (EU) 2017/625; (d) posebna pravila za nadzor pošiljk živali in naslednjih kategorij blaga v tranzitu: (i) proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov; (ii) rastlin, rastlinskih proizvodov in drugih predmetov s seznamov, določenih v skladu s členoma 72(1) in 74(1) Uredbe (EU) 2016/2031; (iii) rastlin, rastlinskih proizvodov in drugih predmetov, za katere se uporablja ukrep v nujnih primerih iz člena 47(1)(e) Uredbe (EU) 2017/625.

2. Ta uredba se uporablja za vretenčarje in nevretenčarje, razen: (a) hišnih živali, kot so opredeljene v členu 4(11) Uredbe (EU) 2016/429 Evropskega parlamenta in Sveta ( 1 ), in (b) nevretenčarjev za znanstvene namene iz člena 3 Delegirane uredbe Komisije (EU) 2019/2122 ( 2 ).

Člen 2

Opredelitev pojmov

V tej uredbi se uporabljajo naslednje opredelitve pojmov:

(1) „skupni zdravstveni vstopni dokument“ ali „SZVD“ pomeni skupni zdravstveni vstopni dokument, ki se uporablja za predhodno obveščanje o prispetju pošiljk na mejno kontrolno točko ter beleženje rezultatov uradnega nadzora, ki ga izvedejo pristojni organi, in odločitev, ki jih sprejmejo navedeni organi v zvezi s pošiljko, ki jo navedeni dokument spremlja;

(2) „prenesene pošiljke“ pomenijo pošiljke živali ali blaga, ki vstopajo v Unijo iz tretje države po morju ali zraku, kadar se navedene živali ali blago premaknejo s plovila ali letala in pod carinskim nadzorom prepeljejo na drugo plovilo ali letalo v istem pristanišču oziroma na istem letališču za nadaljnji prevoz;

(3) „skladišče“ pomeni: (a) carinsko skladišče, skladišče v prosti coni, prostor za začasno hrambo blaga, ki se odobri ali določi v skladu s členi 147(1), 240(1) oziroma 243(1) Uredbe (EU) št. 952/2013, ali (b) skladišče, specializirano za oskrbo vojaških oporišč Nata ali ZDA;

(4) „nadaljnji prevoz“ pomeni premik pošiljk blaga od mejne kontrolne točke do njihovega končnega namembnega kraja v Uniji, preden so na voljo rezultati laboratorijskih analiz in testov;

(5) „objekt za nadaljnji prevoz“ pomeni objekt v končnem namembnem kraju v Uniji ali v kraju, ki je v pristojnosti istega pristojnega organa kot končni namembni kraj, ki ga namembna država članica določi za skladiščenje pošiljk blaga, ki so predmet nadaljnjega prevoza, preden se tovrstne pošiljke sprostijo v prosti promet;

(6) „sistem upravljanja informacij za uradni nadzor“ ali „IMSOC“ pomeni sistem upravljanja informacij za uradni nadzor iz člena 131 Uredbe (EU) 2017/625;

▼M1

(7) „mejna kontrolna točka vnosa v Unijo“ pomeni mejno kontrolno točko, na kateri se živali in blago predložijo v uradni nadzor in prek katere vstopijo v Unijo za nadaljnje dajanje na trg ali tranzit skozi ozemlje Unije ( 3 ) ter ki je lahko mejna kontrolna točka prvega prispetja v Unijo;

▼B

(8) „nadzorovani nekarantenski škodljivi organizem za Unijo“ pomeni škodljivi organizem, ki izpolnjuje vse pogoje iz člena 36 Uredbe (EU) 2016/2031;

(9) „odobreno skladišče“ pomeni skladišče, ki ga odobrijo pristojni organi v skladu s členom 23 te uredbe;

(10) „jajca, prosta specificiranih patogenih organizmov“ pomenijo valilna jajca, ki izvirajo iz jat piščancev, prostih specificiranih patogenih organizmov, kot je opisano v Evropski farmakopeji ( 4 ), ter ki se uporabljajo izključno za diagnostične, raziskovalne ali farmacevtske namene.







POGLAVJE II

Nadaljnji prevoz pošiljk rastlin, rastlinskih proizvodov in drugih predmetov ter živil in krme neživalskega izvora iz člena 1(1)(a)







ODDELEK 1

Pogoji za nadaljnji prevoz

Člen 3

Obveznosti izvajalcev dejavnosti pred odobritvijo nadaljnjega prevoza

1. Izvajalec dejavnosti, odgovoren za pošiljke blaga iz člena 1(1)(a), pristojne organe mejne kontrolne točke vnosa v Unijo zaprosi za odobritev nadaljnjega prevoza pred prispetjem pošiljke na mejno kontrolno točko. To stori tako, da pošlje obvestilo iz člena 56(3)(a) Uredbe (EU) 2017/625, in sicer z izpolnitvijo dela I SZVD.

2. Za pošiljke blaga iz člena 1(1)(a), izbrane za vzorčenje in laboratorijsko analizo na mejni kontrolni točki, izvajalec dejavnosti, odgovoren za pošiljke, pristojne organe mejne kontrolne točke vnosa v Unijo lahko zaprosi za odobritev nadaljnjega prevoza, tako da izpolni del I SZVD.

Člen 4

Odobritev nadaljnjega prevoza

Pristojni organi mejne kontrolne točke vnosa v Unijo lahko odobrijo nadaljnji prevoz pošiljk blaga iz člena 1(1)(a), če so izpolnjeni naslednji pogoji:

(a) rezultati dokumentacijskih pregledov, identifikacijskih pregledov in fizičnih pregledov – razen laboratorijskih analiz in testov v okviru teh fizičnih pregledov –, izvedenih na mejni kontrolni točki, so zadovoljivi;

(b) izvajalec dejavnosti, odgovoren za pošiljko, je zaprosil za nadaljnji prevoz v skladu s členom 3.

Člen 5

Obveznosti izvajalcev dejavnosti po odobritvi nadaljnjega prevoza

Ko pristojni organi mejne kontrolne točke vnosa v Unijo odobrijo nadaljnji prevoz pošiljk blaga iz člena 1(1)(a), izvajalec dejavnosti, odgovoren za pošiljko:

(a) izpolni del I ločenega SZVD za isto pošiljko, ki je v IMSOC povezan s SZVD iz člena 3, pri čemer navede prevozno sredstvo in datum prispetja pošiljke v izbrani objekt za nadaljnji prevoz;

(b) pošlje SZVD iz točke (a) v IMSOC, da se posreduje pristojnim organom mejne kontrolne točke, ki je odobrila nadaljnji prevoz.

Člen 6

Pogoji prevoza in skladiščenja pošiljk, ki so predmet nadaljnjega prevoza

1. Izvajalec dejavnosti, odgovoren za pošiljke, odobrene za nadaljnji prevoz v skladu s členom 4, zagotovi, da: (a) pošiljka med prevozom do objekta za nadaljnji prevoz in skladiščenjem v njem ni predmet nedovoljenega poseganja; (b) se pošiljka ne spremeni, obdela ali nadomesti, prav tako pa se ne zamenja njeno pakiranje; (c) pošiljka ne zapusti objekta za nadaljnji prevoz, dokler pristojni organi mejne kontrolne točke ne sprejmejo odločitve o njej v skladu s členom 55 Uredbe (EU) 2017/625.

2. Izvajalec dejavnosti, odgovoren za pošiljko, pošiljko pod carinskim nadzorom prepelje neposredno od mejne kontrolne točke vnosa v Unijo do objekta za nadaljnji prevoz, pri čemer se blago med prevozom ne raztovarja, nato pa jo skladišči v objektu za nadaljnji prevoz.

3. Izvajalec dejavnosti, odgovoren za pošiljko, zagotovi, da je bilo pakiranje ali prevozno sredstvo pošiljke rastlin, rastlinskih proizvodov in drugih predmetov iz člena 1(1)(a)(i) in (ii) zaprto ali zapečateno tako, da med prevozom do objekta za nadaljnji prevoz in skladiščenjem v njem: (a) ne povzročijo napadenosti ali okužbe drugih rastlin, rastlinskih proizvodov ali drugih predmetov s škodljivimi organizmi, uvrščenimi na seznam karantenskih škodljivih organizmov za Unijo ali nadzorovanih nekarantenskih škodljivih organizmov za Unijo; (b) niso napadeni in se ne okužijo z nekarantenskimi škodljivimi organizmi.

4. Izvajalec dejavnosti, odgovoren za pošiljko, zagotovi, da pošiljko od mejne kontrolne točke vnosa v Unijo do objekta za nadaljnji prevoz spremlja papirna ali elektronska kopija SZVD iz člena 3.

5. Izvajalec dejavnosti, odgovoren za pošiljko, obvesti pristojne organe končnega namembnega kraja o prispetju pošiljke v objekt za nadaljnji prevoz.

6. Po tem, ko pristojni organi mejne kontrolne točke vnosa v Unijo odobrijo nadaljnji prevoz pošiljke do objekta za nadaljnji prevoz, izvajalec dejavnosti, odgovoren za pošiljko, pošiljke ne prepelje do objekta za nadaljnji prevoz, ki ni objekt za nadaljnji prevoz, naveden v SZVD, razen če pristojni organi mejne kontrolne točke vnosa v Unijo odobrijo spremembo v skladu s členom 4 in so izpolnjeni pogoji iz odstavkov 1 do 5 tega člena.

Člen 7

Postopki, ki jih izvedejo pristojni organi mejne kontrolne točke po odobritvi nadaljnjega prevoza

1. Pristojni organi mejne kontrolne točke vnosa v Unijo po odobritvi nadaljnjega prevoza pošiljke v skladu s členom 4 obvestijo pristojne organe končnega namembnega kraja o prevozu pošiljke, tako da pošljejo SZVD iz člena 3 v IMSOC.

2. Pristojni organi mejne kontrolne točke vnosa v Unijo po dopolnitvi SZVD iz člena 5 te uredbe v skladu s členom 56(5) Uredbe (EU) 2017/625 prek IMSOC takoj obvestijo pristojne organe končnega namembnega kraja.

3. Kadar pošiljka ni skladna s pravili iz člena 1(2) Uredbe (EU) 2017/625, pristojni organi mejne kontrolne točke vnosa v Unijo sprejmejo ukrepe v skladu s členom 66(3) do (6) navedene uredbe.

4. Kadar pristojni organi mejne kontrolne točke vnosa v Unijo v 15 dneh od datuma odobritve nadaljnjega prevoza pošiljke do objekta za nadaljnji prevoz ne prejmejo potrditve pristojnih organov namembnega kraja o prispetju zadevne pošiljke: (a) pri pristojnih organih namembnega kraja preverijo, ali je pošiljka prispela v objekt za nadaljnji prevoz; (b) obvestijo carinske organe, da pošiljka ni prispela; (c) izvedejo nadaljnje preiskave za določitev dejanske lokacije pošiljke v sodelovanju s carinskimi organi in drugimi organi v skladu s členom 75(1) Uredbe (EU) 2017/625.

Člen 8

Postopki, ki jih izvedejo pristojni organi končnega namembnega kraja

1. Pristojni organi končnega namembnega kraja potrdijo prispetje pošiljke v objekt za nadaljnji prevoz, tako da v IMSOC izpolnijo del III SZVD iz člena 3.

2. Pristojni organi končnega namembnega kraja pošiljke, ki niso skladne s pravili iz člena 1(2) Uredbe (EU) 2017/625, uradno pridržijo v skladu s členom 66(1) navedene uredbe in sprejmejo vse potrebne ukrepe za izvedbo ukrepov, ki jih odredijo pristojni organi mejne kontrolne točke v skladu s členom 66(3) in (4) navedene uredbe.







ODDELEK 2

Objekti za nadaljnji prevoz

Article 9

Pogoji za določitev objektov za nadaljnji prevoz

1. Države članice lahko določijo objekte za nadaljnji prevoz za pošiljke ene ali več kategorij blaga iz člena 1(1)(a), če izpolnjujejo naslednje zahteve: (a) so carinska skladišča ali prostori za začasno hrambo iz člena 240(1) oziroma 147(1) Uredbe (EU) št. 952/2013; (b) kadar se določitev nanaša na: (i) živila neživalskega izvora iz člena 1(1)(a)(iii) te uredbe, so objekti za nadaljnji prevoz registrirani pri pristojnem organu v skladu s členom 6(2) Uredbe (ES) št. 852/2004; (ii) krmo neživalskega izvora iz člena 1(1)(a)(iii) te uredbe, so objekti za nadaljnji prevoz registrirani pri pristojnem organu v skladu s členom 9(2) Uredbe (ES) št. 183/2005; (c) imajo potrebno tehnologijo in opremo za učinkovito delovanje IMSOC.

2. Kadar objekti za nadaljnji prevoz prenehajo izpolnjevati zahteve iz odstavka 1, države članice: (a) začasno prekličejo določitev, dokler se ne izvedejo popravljalni ukrepi, ali trajno prekličejo določitev za vse ali za nekatere od kategorij blaga, za katere je bil zadevni objekt za nadaljnji prevoz določen; (b) zagotovijo, da se informacije o objektih za nadaljnji prevoz iz člena 10 ustrezno posodabljajo.

Člen 10

Registracija določenih objektov za nadaljnji prevoz v IMSOC

Države članice v IMSOC vodijo in posodabljajo seznam objektov za nadaljnji prevoz, določenih v skladu s členom 9(1), pri čemer predložijo naslednje informacije:

(a) ime in naslov objekta za nadaljnji prevoz;

(b) kategorijo blaga, za katero je določen.







POGLAVJE III

Nadaljnje potovanje živali, ki ostanejo na istem prevoznem sredstvu, ter prenesene pošiljke živali in blaga

Člen 11

Dokumentacijski, identifikacijski in fizični pregledi pošiljk živali, ki nadaljujejo potovanje na istem prevoznem sredstvu

1. Pristojni organi mejne kontrolne točke izvedejo dokumentacijske preglede izvirnikov ali kopij uradnih spričeval ali dokumentov, ki morajo spremljati pošiljke živali, ki prispejo po zraku ali morju in nadaljujejo potovanje na istem prevoznem sredstvu, kadar so takšne živali namenjene za dajanje na trg v Uniji ali tranzit skozi Unijo.

2. Pristojni organi iz odstavka 1 uradna spričevala ali dokumente, na podlagi katerih izvedejo dokumentacijske preglede, vrnejo izvajalcu dejavnosti, odgovornemu za pošiljko, da lahko takšna uradna spričevala ali dokumenti spremljajo pošiljko pri nadaljnjem prevozu.

3. Kadar obstaja sum na neskladnost s pravili iz člena 1(2) Uredbe (EU) 2017/625, pristojni organi mejne kontrolne točke izvedejo dokumentacijske, identifikacijske in fizične preglede pošiljk.

Za dokumentacijske preglede se uporabijo izvirniki uradnih spričeval ali dokumentov, ki morajo spremljati pošiljko živali v skladu s pravili iz člena 1(2)(d) Uredbe (EU) 2017/625.

4. Pristojni organi mejne kontrolne točke vnosa v Unijo izvedejo dokumentacijske, identifikacijske in fizične preglede, razen če so bili dokumentacijski, identifikacijski in fizični pregledi že izvedeni na drugi mejni kontrolni točki v skladu z odstavkom 3.

Člen 12

Dokumentacijski, identifikacijski in fizični pregledi prenesenih pošiljk živali

Pristojni organi mejne kontrolne točke prenosa izvedejo dokumentacijske, identifikacijske in fizične preglede prenesenih pošiljk živali.

Člen 13

Dokumentacijski, identifikacijski in fizični pregledi prenesenih pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov

1. Pristojni organi mejne kontrolne točke prenosa izvedejo dokumentacijske preglede izvirnikov ali kopij uradnih spričeval ali dokumentov, ki morajo spremljati prenesene pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, v naslednjih primerih: (a) za blago, za katero veljajo zahteve glede zdravja živali ter pravila za preprečevanje in čim večje zmanjšanje tveganj za zdravje ljudi in živali, ki jih povzročajo živalski stranski proizvodi in pridobljeni proizvodi, iz člena 1(2)(d) in (e) Uredbe (EU) 2017/625, kadar je obdobje prenosa: (i) na letališču daljše od treh dni; (ii) v pristanišču daljše od 30 dni; (b) za blago, ki ni blago iz točke (a), kadar je obdobje prenosa daljše od 90 dni.

2. Pristojni organi iz odstavka 1 uradna spričevala ali dokumente, na podlagi katerih izvedejo dokumentacijske preglede, vrnejo izvajalcu dejavnosti, odgovornemu za pošiljko, da lahko takšna uradna spričevala ali dokumenti spremljajo pošiljko pri nadaljnjem prevozu.

3. Kadar pristojni organi mejne kontrolne točke prenosa sumijo na neskladnost s pravili iz člena 1(2) Uredbe (EU) 2017/625, izvedejo dokumentacijske, identifikacijske in fizične preglede pošiljke.

Za navedene dokumentacijske preglede se uporabijo izvirniki uradnih spričeval ali dokumentov, kadar morajo takšna uradna spričevala ali dokumenti spremljati pošiljko, kot je določeno v pravilih iz člena 1(2) Uredbe (EU) 2017/625.

4. Kadar pošiljka, namenjena za odpremo v tretje države, preseže obdobje iz odstavka 1 in ni skladna s pravili iz člena 1(2) Uredbe (EU) 2017/625, pristojni organi mejne kontrolne točke izvajalcu dejavnosti odredijo, naj pošiljko uniči ali zagotovi, da takoj zapusti ozemlje Unije.

5. Pristojni organi mejne kontrolne točke vnosa v Unijo za blago, namenjeno za dajanje na trg Unije, izvedejo dokumentacijske, identifikacijske in fizične preglede iz člena 49(1) Uredbe (EU) 2017/625, razen če so bili dokumentacijski, identifikacijski in fizični pregledi že izvedeni na drugi mejni kontrolni točki v skladu z odstavkom 3.

6. Pristojni organi mejne kontrolne točke vnosa v Unijo za blago, namenjeno za tranzit skozi ozemlje Unije, izvedejo preglede iz člena 19, razen če so bili dokumentacijski, identifikacijski in fizični pregledi že izvedeni na drugi mejni kontrolni točki v skladu z odstavkom 3.

▼M1

Člen 14

Skladiščenje prenesenih pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov

Izvajalec dejavnosti, odgovoren za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, zagotovi, da se navedene pošiljke med obdobjem prenosa skladiščijo zgolj:

(i) na carinskem območju ali območju proste cone istega pristanišča ali letališča v zapečatenih zabojnikih ali

(ii) v komercialnih skladiščnih prostorih pod nadzorom iste mejne kontrolne točke v skladu s pogoji iz člena 3(11) in (12) Izvedbene uredbe Komisije (EU) 2019/1014 ( 5 ).

▼B

Člen 15

Dokumentacijski, identifikacijski in fizični pregledi prenesenih pošiljk rastlin, rastlinskih proizvodov in drugih predmetov

1. Pristojni organi mejne kontrolne točke prenosa izvedejo dokumentacijske preglede prenesenih pošiljk rastlin, rastlinskih proizvodov in drugih predmetov iz člena 1(1)(c)(ii) in (iii) na podlagi tveganja, kadar je obdobje prenosa daljše od treh dni na letališču ali 30 dni v pristanišču.

2. Pristojni organi iz odstavka 1 uradna spričevala ali dokumente, na podlagi katerih izvedejo dokumentacijske preglede, vrnejo izvajalcu dejavnosti, odgovornemu za pošiljko, da lahko uradna spričevala ali dokumenti spremljajo pošiljko pri nadaljnjem prevozu.

3. Kadar obstaja sum na neskladnost s pravili iz člena 1(2) Uredbe (EU) 2017/625, pristojni organi mejne kontrolne točke prenosa izvedejo dokumentacijske, identifikacijske in fizične preglede pošiljke.

4. Na mejni kontrolni točki vnosa v Unijo se izvedejo dokumentacijski, identifikacijski in fizični pregledi, razen če so bili dokumentacijski, identifikacijski in fizični pregledi že izvedeni na drugi mejni kontrolni točki v skladu z odstavkom 3.

Člen 16

Obveščanje o informacijah pred iztekom obdobja prenosa

1. Za pošiljke, namenjene za prenos v obdobjih iz členov 13(1) in 15(1), izvajalec dejavnosti, odgovoren za pošiljke, pristojnim organom mejne kontrolne točke prenosa prek IMSOC ali drugega informacijskega sistema, ki ga pristojni organi določijo za ta namen, pred prispetjem pošiljk pošlje obvestilo, v katerem navede: (a) informacije, potrebne za identifikacijo, in lokacijo pošiljke na letališču ali v pristanišču; (b) identifikacijo prevoznega sredstva; (c) predvideni čas prihoda in odhoda pošiljke; (d) namembni kraj pošiljke.

2. Za namene obvestila iz odstavka 1 pristojni organi določijo informacijski sistem, ki pristojnim organom mejne kontrolne točke prenosa omogoča, da: (a) pregledujejo informacije, ki jih predložijo izvajalci dejavnosti; (b) preverjajo, da za posamezno pošiljko niso presežena obdobja prenosa iz členov 13(1) in 15(1).

3. Poleg vnaprejšnjega obvestila iz odstavka 1 tega člena izvajalec dejavnosti, odgovoren za pošiljko, pristojne organe mejne kontrolne točke prenosa z izpolnitvijo in predložitvijo ustreznega dela SZVD v IMSOC, kot je določeno v členu 56 Uredbe (EU) 2017/625, obvesti tudi v naslednjih primerih: (a) kadar je obdobje prenosa iz členov 13(1) in 15(1) preseženo ali (b) kadar pristojni organi mejne kontrolne točke prenosa izvajalca dejavnosti, odgovornega za pošiljko, obvestijo o odločitvi za izvedbo dokumentacijskih, identifikacijskih in fizičnih pregledov na podlagi suma na neskladnost v skladu s členom 13(3) ali 15(3).

Člen 17

Dokumentacijski, identifikacijski in fizični pregledi prenesenih pošiljk živil in krme neživalskega izvora

1. Pristojni organi mejne kontrolne točke vnosa v Unijo izvedejo dokumentacijske, identifikacijske in fizične preglede prenesenih pošiljk živil in krme neživalskega izvora, za katere se uporabljajo ukrepi, določeni z akti iz člena 47(1)(d), (e) in (f) Uredbe (EU) 2017/625.

2. Izvajalec dejavnosti, odgovoren za pošiljko, vnaprej obvesti pristojne organe mejne kontrolne točke vnosa v Unijo o prispetju pošiljke blaga iz odstavka 1 tega člena v skladu s členom 56(4) Uredbe (EU) 2017/625.







POGLAVJE IV

Tranzit živali in blaga iz ene tretje države v drugo tretjo državo skozi ozemlje Unije







ODDELEK 1

Uradni nadzor na mejni kontrolni točki vnosa v Unijo

Člen 18

Dokumentacijski, identifikacijski in fizični pregledi pošiljk živali v tranzitu

Pristojni organi mejne kontrolne točke vnosa v Unijo tranzit pošiljk živali iz ene tretje države v drugo tretjo državo skozi ozemlje Unije odobrijo zgolj v primeru ugodnih rezultatov dokumentacijskih, identifikacijskih in fizičnih pregledov.

Člen 19

Pogoji za odobritev tranzita pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov

Pristojni organi mejne kontrolne točke vnosa v Unijo odobrijo tranzit pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, zgolj če so izpolnjeni naslednji pogoji:

(a) blago izpolnjuje veljavne zahteve, določene v pravilih iz člena 1(2)(d) in (e) Uredbe (EU) 2017/625;

(b) na mejni kontrolni točki so bili izvedeni dokumentacijski in identifikacijski pregledi pošiljke, katerih rezultati so bili ugodni;

(c) če je obstajal sum na neskladnost s pravili iz člena 1(2) Uredbe (EU) 2017/625, so bili na mejni kontrolni točki izvedeni fizični pregledi pošiljke;

(d) pošiljko spremlja SZVD in pošiljka zapusti mejno kontrolno točko v vozilih ali zabojnikih za prevoz, ki jih je zapečatil organ na mejni kontrolni točki;

(e) pošiljka se pod carinskim nadzorom brez raztovarjanja ali razdelitve blaga najpozneje v 15 dneh neposredno prepelje od mejne kontrolne točke do enega od naslednjih namembnih krajev: (i) mejne kontrolne točke, da pošiljka zapusti ozemlje Unije; (ii) odobrenega skladišča; (iii) vojaškega oporišča Nata ali ZDA, ki se nahaja na ozemlju Unije; (iv) plovila, ki zapušča Unijo, pri čemer je pošiljka namenjena oskrbi ladij.

Člen 20

Nadaljnji ukrepi pristojnih organov

Pristojni organi mejne kontrolne točke vnosa v Unijo, ki v 15 dneh od datuma odobritve tranzita na mejni kontrolni točki ne prejmejo potrditve o prispetju pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov v enega od namembnih krajev iz člena 19(e)(i) do (iv):

(a) pri pristojnih organih namembnega kraja preverijo, ali je pošiljka prispela v namembni kraj;

(b) obvestijo carinske organe, da pošiljka ni prispela;

(c) izvedejo nadaljnje preiskave za določitev dejanske lokacije pošiljke v sodelovanju s carinskimi organi in drugimi organi v skladu s členom 75(1) Uredbe (EU) 2017/625.

Člen 21

Prevoz pošiljk do plovila, ki zapušča ozemlje Unije

1. Kadar je pošiljka blaga iz člena 19 namenjena za plovilo, ki zapušča ozemlje Unije, pristojni organi mejne kontrolne točke vnosa v Unijo poleg SZVD izdajo tudi uradno spričevalo v skladu z vzorcem iz Priloge k Izvedbeni uredbi Komisije (EU) 2019/2128 ( 6 ), ki pošiljko spremlja na plovilo.

2. Kadar se več pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov skupaj dostavi na isto plovilo, pristojni organi mejne kontrolne točke vnosa v Unijo lahko izdajo eno uradno spričevalo iz odstavka 1, ki takšne pošiljke spremlja na plovilo, če navedejo referenco SZVD za vsako pošiljko.

Člen 22

Dokumentacijski in fizični pregledi rastlin, rastlinskih proizvodov in drugih predmetov v tranzitu

1. Kadar se pošiljke rastlin, rastlinskih proizvodov in drugih predmetov iz člena 1(1)(d)(ii) in (iii) predložijo za tranzit na mejni kontrolni točki vnosa v Unijo, lahko pristojni organi navedene mejne kontrolne točke odobrijo tranzit takšnih rastlin, rastlinskih proizvodov in drugih predmetov, če se pošiljke prepeljejo pod carinskim nadzorom.

2. Pristojni organi mejne kontrolne točke iz odstavka 1 na podlagi tveganja izvedejo naslednje preglede: (a) dokumentacijske preglede podpisane izjave iz člena 47(1)(a) Uredbe (EU) 2016/2031; (b) fizične preglede pošiljk, da se zagotovi, da so ustrezno pakirane in se ustrezno prevažajo, kot je navedeno v členu 47(1)(b) Uredbe (EU) 2016/2031.

3. Kadar se izvede uradni nadzor, pristojni organi odobrijo tranzit pošiljk iz odstavka 1, če: (a) so pošiljke skladne s členom 47 Uredbe (EU) 2016/2031; (b) se pošiljke prepeljejo do točke izstopa iz Unije pod carinskim nadzorom.

4. Izvajalec dejavnosti, odgovoren za pošiljke rastlin, rastlinskih proizvodov in drugih predmetov iz odstavka 1, zagotovi, da je pakiranje ali prevozno sredstvo pošiljk zaprto ali zapečateno tako, da med prevozom do skladišča in skladiščenjem v njem: (a) rastline, rastlinski proizvodi in drugi predmeti ne morejo povzročiti napadenosti ali okužbe drugih rastlin, rastlinskih proizvodov ali drugih predmetov s škodljivimi organizmi, uvrščenimi na seznam karantenskih škodljivih organizmov za Unijo ali nadzorovanih nekarantenskih škodljivih organizmov za Unijo iz prvega pododstavka člena 5(2) oziroma člena 30(1) Uredbe (EU) 2016/2031, ter v primeru varovanih območij s škodljivimi organizmi, uvrščenimi na sezname, določene na podlagi člena 32(3) navedene uredbe; (b) rastline, rastlinski proizvodi in drugi predmeti ne morejo postati napadeni in se ne morejo okužiti s škodljivimi organizmi iz točke (a).







ODDELEK 2

Pogoji za skladiščenje pošiljk v tranzitu v odobrenih skladiščih

Člen 23

Pogoji za odobritev skladišč

1. Pristojni organi odobrijo skladišča za skladiščenje pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, odobrenih za tranzit v skladu s členom 19.

2. Pristojni organi odobrijo zgolj skladišča iz odstavka 1, ki izpolnjujejo naslednje zahteve: (a) skladišča, v katerih se skladiščijo proizvodi živalskega izvora, sestavljeni proizvodi, živalski stranski proizvodi in pridobljeni proizvodi, morajo izpolnjevati: (i) higienske zahteve iz člena 4 Uredbe (ES) št. 852/2004 ali (ii) zahteve iz člena 19(b) in (c) Uredbe (EU) št. 142/2011; (b) skladišča morajo biti odobrena ali določena s strani carinskih organov v skladu s členi 147(1), 240(1) in 243(1) Uredbe (EU) št. 952/2013; (c) skladišča morajo biti zgrajena kot zaprti prostori z vhodi in izhodi, ki so pod stalnim nadzorom izvajalcev dejavnosti; (d) skladišča morajo imeti prostore za hrambo ali hladilnice, ki omogočajo ločeno skladiščenje blaga iz odstavka 1; (e) skladišča morajo imeti ureditve za dnevno evidentiranje vseh pošiljk, ki vanje prispejo ali iz njih odidejo, s podrobnimi podatki o naravi in količini blaga, imenu in naslovu prejemnikov ter kopijami SZVD in spričeval, ki spremljajo pošiljke; skladišča morajo navedene evidence hraniti vsaj tri leta; (f) vse blago iz odstavka 1 mora biti z oznako ali z elektronskimi sredstvi identificirano z referenčno številko SZVD, ki spremlja pošiljko; navedeno blago se ne sme spremeniti, obdelati ali nadomestiti, prav tako pa se ne sme zamenjati njegovo pakiranje; (g) skladišča morajo imeti potrebno tehnologijo in opremo za učinkovito delovanje IMSOC; (h) izvajalci dejavnosti v skladiščih zagotovijo potrebne prostore in komunikacijska sredstva, da lahko na zahtevo pristojnega organa učinkovito izvedejo uradni nadzor in druge uradne dejavnosti.

3. Če skladišča več ne izpolnjujejo zahtev iz odstavka 2, pristojni organ prekliče ali začasno prekliče njihovo odobritev.

Člen 24

Prevoz blaga od skladišč

Izvajalec dejavnosti, odgovoren za pošiljko, pošiljke blaga iz člena 23(1) prepelje od odobrenih skladišč do enega od naslednjih namembnih krajev:

(a) mejne kontrolne točke, da blago zapusti ozemlje Unije in se prepelje v: (i) vojaško oporišče Nata ali ZDA ali (ii) kateri koli drug namembni kraj;

(b) drugega odobrenega skladišča;

(c) vojaškega oporišča Nata ali ZDA, ki se nahaja na ozemlju Unije;

(d) plovila, ki zapušča Unijo, pri čemer so pošiljke namenjene oskrbi ladij;

(e) kraja, v katerem se pošiljke odstranijo v skladu s poglavjem II naslova I Uredbe (ES) št. 1069/2009 Evropskega parlamenta in Sveta ( 7 ).

Člen 25

Vodenje in posodabljanje seznama odobrenih skladišč

Države članice v IMSOC vodijo in posodabljajo seznam odobrenih skladišč, pri čemer predložijo naslednje informacije:

(a) imena in naslove posameznih skladišč;

(b) kategorije blaga, za katere so odobrena.

Člen 26

Uradni nadzor v skladiščih

1. Pristojni organi izvajajo redni uradni nadzor v odobrenih skladiščih za preverjanje skladnosti z zahtevami za odobritev iz člena 23.

2. Pristojni organi, odgovorni za uradni nadzor v odobrenih skladiščih, preverijo učinkovitost obstoječih sistemov za zagotavljanje sledljivosti pošiljk, vključno s primerjavo količin blaga, ki prispe v skladišča in odide iz njih.

3. Pristojni organi preverijo, da pošiljke, ki se premikajo v skladišča ali v njih skladiščijo, spremljata ustrezen SZVD in overjena papirna ali elektronska kopija uradnega spričevala iz člena 50(2) Uredbe (EU) 2017/625.

4. Ko pošiljke prispejo v odobrena skladišča, pristojni organi: (a) izvedejo identifikacijski pregled za potrditev, da je pošiljka skladna z ustreznimi informacijami v spremnem SZVD; (b) preverijo, da so zalivke na vozilih ali zabojnikih za prevoz, nameščene v skladu s členom 19(d) ali 28(d), nedotaknjene; (c) zabeležijo rezultate identifikacijskih pregledov v del III SZVD in te informacije sporočijo prek IMSOC.

Člen 27

Obveznosti izvajalcev dejavnosti v skladiščih

1. Izvajalec dejavnosti, odgovoren za pošiljko, pristojne organe obvesti o prispetju pošiljke v odobreno skladišče.

2. Z odstopanjem od odstavka 1 lahko pristojni organ izvajalca dejavnosti, odgovornega za odobreno skladišče, izvzame iz obveznosti obveščanja pristojnih organov o prispetju pošiljke v skladišče, če je izvajalec dejavnosti s strani carinskih organov odobren kot pooblaščen gospodarski subjekt iz člena 38 Uredbe (EU) št. 952/2013.

3. Z odstopanjem od odstavka 1 lahko pristojni organ pošiljke izvzame iz identifikacijskih pregledov, če je izvajalec dejavnosti, odgovoren za pošiljko, s strani carinskih organov odobren kot pooblaščen gospodarski subjekt iz člena 38 Uredbe (EU) št. 952/2013.

4. Izvajalec dejavnosti, odgovoren za pošiljko, zagotovi, da blago iz odstavka 1, ki se premika v skladišča ali v njih skladišči, spremljata ustrezen SZVD in overjena papirna ali elektronska kopija uradnega spričevala iz člena 50(2) Uredbe (EU) 2017/625.

Člen 28

Pogoji za prevoz blaga od skladišč do tretjih držav, drugih skladišč in krajev odstranitve

Izvajalec dejavnosti, odgovoren za pošiljko, blago iz člena 23(1) prepelje od odobrenega skladišča do enega od namembnih krajev iz člena 24(a)(ii), (b) in (e), če so izpolnjene naslednje zahteve:

(a) izvajalec dejavnosti, odgovoren za pošiljko, prek IMSOC pošlje SZVD za celotno pošiljko, v katerem navede prevozno sredstvo in namembni kraj; kadar se prvotna pošiljka v skladišču razdeli, mora izvajalec dejavnosti, odgovoren za pošiljko, prek IMSOC poslati SZVD za vsak del razdeljene pošiljke, v katerem navede količino, prevozno sredstvo in namembni kraj ustreznega dela razdeljene pošiljke;

(b) pristojni organi morajo odobriti premik in dopolniti SZVD za: (i) celotno pošiljko ali (ii) posamezne dele razdeljene pošiljke, kadar skupna vsota količin, navedenih v SZVD, izdanih za posamezne dele, ne presega skupne količine, določene v SZVD za celotno pošiljko;

(c) izvajalec dejavnosti, odgovoren za pošiljko, mora zagotoviti, da pošiljko pri nadaljnjem prevozu poleg spremnega SZVD spremlja tudi overjena kopija uradnega spričevala, ki je pošiljko spremljala v skladišče, iz člena 27(4), razen če je bila v IMSOC naložena elektronska kopija uradnega spričevala, ki so jo preverili pristojni organi mejne kontrolne točke vnosa v Unijo; kadar se prvotna pošiljka razdeli in pristojni organi mejne kontrolne točke vnosa v Unijo v IMSOC niso naložili kopije uradnega spričevala, pristojni organi izvajalcu dejavnosti, odgovornemu za pošiljko, izdajo overjene kopije uradnega spričevala, da spremljajo dele razdeljene pošiljke do njihovih namembnih krajev;

(d) izvajalec dejavnosti, odgovoren za pošiljko, blago od skladišč prepelje pod carinskim nadzorom v vozilih ali zabojnikih za prevoz, ki so jih zapečatili pristojni organi;

(e) izvajalec dejavnosti, odgovoren za pošiljko, blago prepelje neposredno od skladišča do namembnega kraja brez raztovarjanja ali razdelitve najpozneje v 15 dneh od datuma odobritve prevoza.

Člen 29

Pogoji za prevoz blaga od skladišč do vojaških oporišč Nata ali ZDA in plovil, ki zapuščajo Unijo

Izvajalec dejavnosti, odgovoren za pošiljko, blago iz člena 23(1) prepelje od odobrenih skladišč do enega od namembnih krajev iz člena 24(a)(i), (c) in (d), če so izpolnjene naslednje zahteve:

(a) izvajalec dejavnosti, odgovoren za skladišče, premik blaga prijavi pristojnim organom, tako da izpolni del I uradnega spričevala iz točke (c);

(b) pristojni organ odobri premik blaga in izvajalcu dejavnosti, odgovornemu za pošiljko, izda dopolnjeno uradno spričevalo iz točke (c), ki se lahko uporabi za dostavo pošiljke, ki vsebuje blago iz več kot ene izvirne pošiljke ali kategorije proizvodov;

▼M1

(c) izvajalec dejavnosti, odgovoren za pošiljko, zagotovi, da je pošiljki do namembnega kraja ali mejne kontrolne točke, na kateri blago zapusti Unijo, priloženo uradno spričevalo v skladu z vzorcem iz Priloge k Izvedbeni uredbi (EU) 2019/2128;

▼B

(d) izvajalec dejavnosti, odgovoren za pošiljko, blago prepelje pod carinskim nadzorom;

(e) izvajalec dejavnosti, odgovoren za pošiljko, blago od skladišč prepelje v vozilih ali zabojnikih za prevoz, ki so bili zapečateni pod nadzorom pristojnih organov.

Člen 30

Nadaljnji ukrepi pristojnih organov

Pristojni organi skladišča, ki v 15 dneh od datuma odobritve tranzita od skladišča ne prejmejo potrditve o prispetju pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov v enega od namembnih krajev iz člena 24:

(a) pri pristojnih organih namembnih krajev preverijo, ali je pošiljka prispela;

(b) obvestijo carinske organe, da pošiljke niso prispele;

(c) izvedejo nadaljnje preiskave za določitev dejanske lokacije blaga v sodelovanju s carinskimi organi in drugimi organi v skladu s členom 75(1) Uredbe (EU) 2017/625.

Člen 31

Spremljanje dostave blaga na plovilo, ki zapušča ozemlje Unije

1. Pristojni organi mejne kontrolne točke vnosa v Unijo ali skladišča prek IMSOC obvestijo pristojni organ namembnega pristanišča o odpremi pošiljk blaga iz člena 19 in člena 23(1) ter njihovem namembnem kraju.

▼M1

2. Izvajalec dejavnosti, odgovoren za pošiljke blaga iz odstavka 1, lahko navedene pošiljke raztovori v namembnem pristanišču, preden se dostavijo na plovilo, ki zapušča ozemlje Unije, če takšno raztovarjanje odobri in nadzira carinski organ in so izpolnjeni pogoji za dostavo, navedeni v obvestilu iz odstavka 1.

▼B

3. Ko je pošiljka blaga iz odstavka 1 dostavljena na krov plovila, pristojni organ namembnega pristanišča ali predstavnik kapitana plovila potrdi dostavo pristojnim organom mejne kontrolne točke vnosa v Unijo ali skladišča s: (a) sopodpisom uradnega spričevala iz člena 29(c) ali (b) uporabo elektronskih sredstev, tudi prek IMSOC ali obstoječih nacionalnih sistemov.

▼M1

4. Predstavnik iz odstavka 3 ali izvajalec dejavnosti, odgovoren za dostavo pošiljk na plovilo, ki zapušča ozemlje Unije, sopodpisano uradno spričevalo iz odstavka 3(a) v 15 dneh od datuma odobritve tranzita na mejni kontrolni točki vnosa v Unijo ali v skladišču vrne pristojnim organom mejne kontrolne točke vnosa v Unijo ali skladišča.

▼B

5. Pristojni organ namembnega pristanišča, pristojni organi mejne kontrolne točke vnosa v Unijo ali pristojni organ skladišča preverijo, da je potrdilo o dostavi iz odstavka 3 zabeleženo v IMSOC ali da so bili sopodpisani dokumenti iz točke (a) odstavka 3 vrnjeni pristojnim organom mejne kontrolne točke vnosa v Unijo ali pristojnemu organu skladišča.







ODDELEK 3

Uradni nadzor na mejni kontrolni točki, prek katere blago zapusti Unijo

▼M1

Člen 32

Obveznosti izvajalca dejavnosti v zvezi s predložitvijo blaga, ki zapušča ozemlje Unije, v uradni nadzor

1. Izvajalec dejavnosti, odgovoren za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, ki zapuščajo ozemlje Unije z namenom prevoza v tretjo državo, navedene pošiljke predloži v uradni nadzor pristojnim organom mejne kontrolne točke, navedene v SZVD, in sicer na lokaciji, ki jo navedejo navedeni pristojni organi.

2. Izvajalec dejavnosti, odgovoren za pošiljke blaga iz odstavka 1, ki zapuščajo ozemlje Unije z namenom odpreme v vojaško oporišče Nata ali ZDA v tretji državi, navedene pošiljke predloži v uradni nadzor pristojnim organom mejne kontrolne točke, navedene v uradnem spričevalu, ki je izdano v skladu z vzorcem iz Priloge k Izvedbeni uredbi (EU) 2019/2128.

Člen 33

Uradni nadzor na mejni kontrolni točki, prek katere blago zapusti Unijo

1. Pristojni organi mejne kontrolne točke, prek katere proizvodi živalskega izvora, zarodni material, živalski stranski proizvodi, pridobljeni proizvodi, seno in slama ter sestavljeni proizvodi zapustijo ozemlje Unije, izvedejo identifikacijski pregled za zagotovitev, da predložena pošiljka ustreza pošiljki iz SZVD ali uradnega spričevala, ki je izdano v skladu z vzorcem iz Priloge k Izvedbeni uredbi (EU) 2019/2128 in je priloženo pošiljki. Zlasti preverijo, da so zalivke na vozilih ali zabojnikih za prevoz, nameščene v skladu s členom 19(d), 28(d) ali 29(e), nedotaknjene.

2. Pristojni organi mejne kontrolne točke, prek katere blago iz odstavka 1 zapusti ozemlje Unije, zabeležijo rezultate uradnega nadzora v del III SZVD ali del III uradnega spričevala, izdanega v skladu z vzorcem iz Priloge k Izvedbeni uredbi (EU) 2019/2128.

3. Pristojni organi mejne kontrolne točke, odgovorni za preglede iz odstavka 1, pristojnim organom mejne kontrolne točke vnosa v Unijo ali skladišča v 15 dneh od datuma odobritve tranzita na mejni kontrolni točki vnosa v Unijo ali v skladišču potrdijo prispetje pošiljke in njeno skladnost s to uredbo: (a) z vnosom ustreznih informacij v IMSOC ali (b) s sopodpisom uradnega spričevala, izdanega v skladu z vzorcem iz Priloge k Izvedbeni uredbi (EU) 2019/2128, in vrnitvijo izvirnega spričevala ali predložitvijo kopije spričevala pristojnim organom skladišča.

▼B







ODDELEK 4

Odstopanja za pošiljke v tranzitu

Člen 34

Tranzit nekaterih živali in nekaterega blaga

1. Z odstopanjem od členov 18 in 19 lahko pristojni organi mejnih kontrolnih točk vnosa v Unijo odobrijo tranzit skozi ozemlje Unije naslednjih pošiljk, če so izpolnjeni pogoji iz odstavka 2: (a) tranzit pošiljk goveda za vzrejo in proizvodnjo iz ruske regije Kaliningrad po cesti skozi Litvo, ki se pošilja v namembni kraj zunaj Unije ter vstopa in izstopa prek določenih mejnih kontrolnih točk v Litvi; (b) tranzit pošiljk akvakulturnih živali, ki prihajajo iz Rusije in so tja namenjene, po cesti ali železnici skozi Unijo med mejnimi kontrolnimi točkami v Latviji, Litvi in na Poljskem, neposredno ali prek druge tretje države; (c) tranzit pošiljk proizvodov živalskega izvora, sestavljenih proizvodov, živalskih stranskih proizvodov, pridobljenih proizvodov, zarodnega materiala goveda, prašičev, ovc, koz in enoprstih kopitarjev ter jajc, prostih specificiranih patogenih organizmov, ki prihajajo iz Rusije in so tja namenjene, po cesti ali železnici skozi Unijo med mejnimi kontrolnimi točkami v Latviji, Litvi in na Poljskem, neposredno ali prek druge tretje države; (d) tranzit pošiljk jajc, jajčnih izdelkov in perutninskega mesa, ki prihajajo iz Belorusije in so namenjene v rusko regijo Kaliningrad, po cesti ali železnici med mejnimi kontrolnimi točkami v Litvi; (e) tranzit po cesti skozi Hrvaško pošiljk akvakulturnih živali, proizvodov živalskega izvora, sestavljenih proizvodov, živalskih stranskih proizvodov, pridobljenih proizvodov, zarodnega materiala goveda, prašičev, ovc, koz, enoprstih kopitarjev ter jajc, prostih specificiranih patogenih organizmov, ki prihajajo iz Bosne in Hercegovine ter vstopajo prek cestne mejne kontrolne točke Nova Sela in izstopajo prek pristaniške mejne kontrolne točke Ploče.

2. Za odobritev iz odstavka 1 morajo biti izpolnjeni naslednji pogoji: (a) pristojni organi mejne kontrolne točke vnosa v Unijo: (i) izvedejo dokumentacijske, identifikacijske in fizične preglede pošiljk živali iz člena 18; (ii) izvedejo dokumentacijske in identifikacijske preglede pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov iz člena 19; (iii) na uradna spričevala, ki spremljajo pošiljke, namenjene namembni tretji državi, odtisnejo žig „SAMO ZA TRANZIT SKOZI EU“; (iv) obdržijo kopijo ali elektronsko ustreznico spričeval iz točke (iii) na mejni kontrolni točki vnosa v Unijo; (v) zapečatijo vozila ali zabojnike za prevoz, v katerih se prevažajo pošiljke; (b) izvajalec dejavnosti, odgovoren za pošiljko, zagotovi, da se pošiljke pod carinskim nadzorom neposredno in brez raztovarjanja prepeljejo do mejne kontrolne točke, prek katere zapustijo ozemlje Unije; (c) pristojni organi mejne kontrolne točke, prek katere blago zapusti ozemlje Unije: (i) izvedejo identifikacijski pregled za potrditev, da pošiljka, na katero se nanaša spremni SZVD, dejansko zapusti ozemlje Unije. Zlasti preverijo, da so zalivke na vozilih ali zabojnikih za prevoz nedotaknjene; (ii) zabeležijo rezultate uradnega nadzora iz točke (i) v IMSOC; (d) pristojni organi držav članic izvedejo nadzor na podlagi tveganja za zagotovitev, da število pošiljk ter količina živali in blaga, ki zapuščajo ozemlje Unije, ustreza številu pošiljk ter količini živali in blaga ob vstopu nanj.

Člen 35

Tranzit blaga do vojaškega oporišča Nata ali ZDA, ki se nahaja na ozemlju Unije

1. Izvajalec dejavnosti, odgovoren za pošiljko, predloži proizvode živalskega izvora, zarodni material, živalske stranske proizvode, pridobljene proizvode, seno in slamo ter sestavljene proizvode, namenjene vojaškemu oporišču Nata ali ZDA, ki se nahaja na ozemlju Unije, v uradni nadzor v vojaškem oporišču Nata ali ZDA, navedenem v SZVD ali spremnem uradnem spričevalu v skladu z vzorcem iz Priloge k Izvedbeni uredbi (EU) 2019/2128.

▼M1

2 Pristojni organi, odgovorni za nadzor v vojaškem oporišču Nata ali ZDA v namembnem kraju, izvedejo identifikacijski pregled za potrditev, da pošiljka ustreza tisti, na katero se nanaša SZVD ali priloženo uradno spričevalo, izdano v skladu z vzorcem iz Priloge k Izvedbeni uredbi (EU) 2019/2128. Zlasti preverijo, da so zalivke na vozilih ali zabojnikih za prevoz, nameščene v skladu s členoma 19(d) in 29(e), nedotaknjene.

▼M1

3. Pristojni organi, odgovorni za nadzor v vojaškem oporišču Nata ali ZDA v namembnem kraju, pristojnim organom mejne kontrolne točke vnosa v Unijo ali skladišča v 15 dneh od datuma odobritve tranzita na mejni kontrolni točki vnosa v Unijo ali v skladišču potrdijo prispetje pošiljke in njeno skladnost s to uredbo: (a) z vnosom ustreznih informacij v IMSOC ali (b) s sopodpisom uradnega spričevala, izdanega v skladu z vzorcem iz Priloge k Izvedbeni uredbi (EU) 2019/2128, in vrnitvijo izvirnega spričevala ali predložitvijo kopije spričevala pristojnim organom skladišča.

▼B

Člen 36

Tranzit blaga, ki ga po tranzitu skozi Unijo zavrne tretja država

1. Pristojni organi cestne ali železniške mejne kontrolne točke vnosa v Unijo lahko odobrijo nadaljnji tranzit skozi ozemlje Unije proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, če sta izpolnjena naslednja pogoja: (a) tretja država je vstop pošiljke blaga zavrnila takoj po njenem tranzitu skozi Unijo ali so zalivke na vozilu ali zabojniku za prevoz, ki so jih namestili pristojni organi v skladu s členom 19(d), 28(d) ali 29(e), nedotaknjene; (b) pošiljka je skladna s pravili iz člena 19(a), (b) in (c).

2. Pristojni organi cestne ali železniške mejne kontrolne točke vnosa v Unijo pošiljko po pregledih iz člena 19(b) in (c) ponovno zapečatijo.

▼M1

3. Izvajalec dejavnosti, odgovoren za pošiljko blaga iz odstavka 1, pošiljko prepelje neposredno do enega od naslednjih namembnih krajev: (a) mejne kontrolne točke, ki je odobrila tranzit skozi Unijo, ali (b) skladišča, kjer se je pošiljka skladiščila pred zavrnitvijo s strani tretje države.

▼B







POGLAVJE V

Tranzit živali in blaga iz enega dela ozemlja Unije v drug del ozemlja Unije skozi ozemlje tretje države

Člen 37

Tranzit živali, proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov

1. Pristojni organi držav članic zagotovijo, da se pošiljke živali, proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, ki se premikajo iz enega dela ozemlja Unije v drug del ozemlja Unije skozi ozemlje tretje države, prepeljejo pod carinskim nadzorom.

2. Izvajalci dejavnosti, odgovorni za pošiljke iz odstavka 1, ki so bile prepeljane skozi ozemlje tretje države, pošiljke ob njihovem ponovnem vnosu na ozemlje Unije predložijo: (a) pristojnim organom mejne kontrolne točke, določene za katero koli od kategorij živali in blaga iz odstavka 1, ali (b) na lokaciji, ki jo navedejo pristojni organi iz točke (a) in je v neposredni bližini mejne kontrolne točke.

3. Pristojni organi mejne kontrolne točke ponovnega vnosa v Unijo: (a) izvedejo dokumentacijski pregled, da preverijo izvor živali in blaga, ki jih vsebuje pošiljka; (b) kadar se to zahteva v skladu s pravili iz člena 1(2)(d) in (e) Uredbe (EU) 2017/625, preverijo zdravstveni status živali tretjih držav, skozi katere je potekal tranzit pošiljk, ter ustrezna uradna spričevala in dokumente, ki spremljajo pošiljke; (c) kadar se to zahteva v skladu s pravili iz člena 1(2)(d) in (e) Uredbe (EU) 2017/625, izvedejo identifikacijski pregled, da preverijo, da so zalivke na vozilih ali zabojnikih za prevoz nedotaknjene.

4. Kadar obstaja sum na neskladnost s pravili iz člena 1(2) Uredbe (EU) 2017/625, pristojni organi mejne kontrolne točke ponovnega vnosa v Unijo poleg pregledov iz odstavka 3 izvedejo tudi identifikacijske in fizične preglede.

▼M1

4a. Za pošiljke blaga iz odstavka 1 tega člena, za katerega ne veljajo zahteve v zvezi z zdravjem živali za vstop v Unijo v skladu s pravili iz točk (d) in (e) člena 1(2) Uredbe (EU) 2017/625 ter ki se premikajo iz enega dela ozemlja Unije v drug del ozemlja Unije skozi Združeno kraljestvo, razen Severne Irske, lahko izvajalci dejavnosti iz odstavka 2 tega člena pristojnim organom mejne kontrolne točke ponovnega vnosa v Unijo predložijo predhodno obvestilo o prispetju navedenih pošiljk prek informacijskega sistema ali kombinacije informacijskih sistemov, razen IMSOC, če za tak sistem ali kombinacijo sistemov velja naslednje: (a) določili so ga/jo pristojni organi; (b) izvajalcem dejavnosti zagotavlja naslednje informacije: (i) opis blaga v tranzitu; (ii) identifikacijo prevoznega sredstva; (iii) predvideni čas prispetja; (iv) izvor in namembni kraj pošiljk ter (c) pristojnim organom mejne kontrolne točke ponovnega vnosa v Unijo omogoča: (i) da ocenijo informacije, ki jih predložijo izvajalci dejavnosti; (ii) da izvajalce dejavnosti obvestijo, če je treba pošiljke predložiti za dodatne preglede iz odstavka 4.

▼M1

5. Izvajalci dejavnosti, odgovorni za pošiljke živali, ki se premikajo iz enega dela ozemlja Unije v drug del ozemlja Unije skozi ozemlje tretje države, navedene pošiljke predložijo v uradni nadzor na točki izstopa z ozemlja Unije.

▼B

6. Pristojni organ na točki izstopa iz Unije: (a) izvede preglede, kadar se to zahteva v skladu s pravili iz člena 1(2)(d) in (e) Uredbe (EU) 2017/625; (b) na uradno spričevalo, ki spremlja pošiljko, odtisne žig z besedilom „SAMO ZA TRANZIT MED RAZLIČNIMI DELI EVROPSKE UNIJE SKOZI [ime tretje države]“.

Člen 38

Neumski koridor

1. Kadar pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov pridejo z ozemlja Hrvaške za tranzit skozi ozemlje Bosne in Hercegovine pri neumskem koridorju, pristojni organi Hrvaške pred izstopom pošiljk z ozemlja Hrvaške prek vstopnih točk Klek ali Zaton Doli: (a) zapečatijo vozila ali zabojnike za prevoz, preden gre pošiljka v tranzit skozi neumski koridor; (b) zabeležijo datum in čas odhoda vozil, ki prevažajo pošiljke.

2. Ko pošiljke iz odstavka 1 ponovno vstopijo na ozemlje Hrvaške prek vstopnih točk Klek ali Zaton Doli, pristojni organi Hrvaške: (a) preverijo, da so zalivke na vozilih ali zabojnikih za prevoz nedotaknjene; (b) zabeležijo datum in čas prihoda vozil, ki prevažajo pošiljke.

3. Pristojni organi Hrvaške sprejmejo ustrezne ukrepe v skladu s členom 65 Uredbe (EU) 2017/625, kadar: (a) je bila zalivka iz odstavka 1 med tranzitom skozi neumski koridor poškodovana ali (b) čas tranzita preseže čas, ki je potreben za potovanje med vstopnima točkama Klek in Zaton Doli.







POGLAVJE VI

Končne določbe

Člen 39

Razveljavitve

Odločbi 2000/208/ES in 2000/571/ES ter Izvedbeni sklep 2011/215/EU se razveljavijo z učinkom od 14. decembra 2019.

Člen 40

Spremembe Odločbe 2007/777/ES

Odločba 2007/777/ES se spremeni:

(1) člen 6 se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata;

(2) člen 6a se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata.

Člen 41

Spremembe Uredbe (ES) št. 798/2008

Člen 18 Uredbe (ES) št. 798/2008 se spremeni:

(1) v odstavku 1 se črtajo točke (b), (c) in (d);

(2) v odstavku 2 se črtajo točke (b), (c) in (d);

(3) odstavka 3 in 4 se črtata.

Člen 42

Spremembe Uredbe (ES) št. 1251/2008

Člen 17 Uredbe (ES) št. 1251/2008 se spremeni:

(1) v odstavku 1 se črtajo točke (b), (c) in (d);

(2) odstavka 2 in 3 se črtata.

Člen 43

Spremembe Uredbe (ES) št. 119/2009

Člen 5 Uredbe (ES) št. 119/2009 se spremeni:

(1) v odstavku 1 se črtajo točke (b), (c) in (d);

(2) odstavka 2 in 3 se črtata.

Člen 44

Spremembe Uredbe (EU) št. 206/2010

Uredba (EU) št. 206/2010 se spremeni:

(1) člen 12a se spremeni: (a) v odstavku 1 se črtata točki (d) in (e); (b) odstavek 2 se črta; (c) odstavek 4 se črta;

(2) člen 17 se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata;

(3) člen 17a se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata.

Člen 45

Spremembe Uredbe (EU) št. 605/2010

Uredba (EU) št. 605/2010 se spremeni:

(1) člen 7 se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata;

(2) v členu 7a se črtata odstavka 2 in 3.

Člen 46

Spremembe Uredbe (EU) št. 142/2011

Uredba (EU) št. 142/2011 se spremeni:

(1) člen 29 se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata;

(2) člen 29a se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata.

Člen 47

Spremembe Uredbe (EU) št. 28/2012

Uredba (EU) št. 28/2012 se spremeni:

(1) člen 5 se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata;

(2) člen 5a se spremeni: (a) v odstavku 1 se črtajo točke (b), (c) in (d); (b) odstavka 2 in 3 se črtata.

Člen 48

Spremembe Izvedbene uredbe (EU) 2016/759

Člen 5 Izvedbene uredbe (EU) 2016/759 se spremeni:

(1) v odstavku 1 se črtajo točke (b), (c) in (d);

(2) odstavka 2 in 3 se črtata.

Člen 49

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah.